Komisijos reglamentas (EB) Nr. 2252/2001
2001 m. lapkričio 20 d.
iš dalies keičiantis Reglamentą (EB) Nr. 2222/2000, nustatantį Tarybos reglamento (EB) Nr. 1268/1999 dėl Bendrijos paramos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu taikymo finansines taisykles
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. birželio 21 d. Tarybos reglamentą (EB) Nr. 1268/1999 dėl Bendrijos paramos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu [1], ypač jo 9 straipsnio 2 dalį ir 12 straipsnio 2 dalį,
kadangi:
(1) Komisijos reglamento (EB) Nr. 2222/2000, nustatančio Reglamento (EB) Nr. 1268/1999 taikymo finansines taisykles [2], 2 straipsnio g punktas nurodo, kad metinis finansinis susitarimas iš dalies atitinkamai pakeičia nuostatas, išdėstytas daugiamečiame finansiniame susitarime. Turėtų būti numatyta galimybė, inter alia, įsipareigojimo laikotarpis, kad metiniu finansiniu susitarimu taip pat būtų galima atitinkamai iš dalies pakeisti ankstesnio metinio finansinio reglamento nuostatas.
(2) Reglamento (EB) Nr. 2222/2000 7 straipsnio 3 dalis numato, kad Komisija taiko įsipareigojimų panaikinimo taisyklę, nustatytą Reglamento (EB) Nr. 1260/1999 [3], su pakeitimais, padarytais Reglamentu (EB) Nr. 1447/2001 [4], nustatančio struktūrinių fondų bendrąsias nuostatas, 31 straipsnio 2 dalyje. Kadangi Komisija 2000 m. negalėjo priimti jokio sprendimo dėl valdymo patikėjimo agentūroms šalyse kandidatėse, būtina pratęsti galutinę 2000 m. įsipareigojimo panaikinimo datą.
(3) Reglamento (EB) Nr. 2222/2000 9 straipsnio 1 dalis riboja tinkamumą išlaidų, kurias naudos gavėjas sumokėjo nuo Komisijos sprendimo patikėti finansinį valdymą agentūrai, kurią paskyrė šalis kandidatė, priėmimo dienos. Siekiant leisti sklandžiai įdiegti sistemą, numatytą Reglamente (EB) Nr. 1268/1999, ir susijusioms šalims suteikti galimybę tinkamai pasinaudoti ja, būtina iš šios nuostatos išskirti atrinktų projektų įgyvendinamumo ir kitų susijusių tyrimų bei dėl techninės pagalbos patirtas išlaidas.
(4) Reglamento (EB) Nr. 2222/2000 11 straipsnio 3 dalis numato, jog palūkanos, kurias gauna SAPARD sąskaita eurais, neapmokestinamos, išskyrus fiskalinio pobūdžio. Tačiau siekiant užtikrinti visišką Bendrijos lėšų panaudojimą SAPARD tikslams įgyvendinti, ši išimtis turėtų būti panaikinta.
(5) Šiame reglamente numatytos priemonės atitinka Europos žemės ūkio orientavimo ir garantijų fondo (EŽŪOGF) komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2222/2000 iš dalies keičiamas taip:
1. 2 straipsnio g dalis pakeičiama taip:
"g) "metinis finansinis susitarimas". - tai susitarimas, nustatantis lėšų paskirstymą svarstomais metais, remiantis į Bendrijos biudžetą įplaukusiais asignavimais, ir papildantis bei iš dalies atitinkamai pakeičiantis daugiamečio finansinio susitarimo ar prieš tai buvusio metinio finansinio susitarimo nuostatas;".
2. 7 straipsnio 3 dalis papildoma šia pastraipa:
"Nukrypdama nuo pirmosios pastraipos nuostatų, Komisija automatiškai panaikina bet kurią įsipareigojimo už 2000 m. dalį, kai už šį įsipareigojimą nebuvo atsiskaityta apmokant į sąskaitą arba kai dėl jo Komisija negavo tinkamos paraiškos dėl mokėjimo, ne vėliau kaip iki 2003 m. gruodžio 31 d."
3. 9 straipsnio 1 dalies antroji įtrauka pakeičiama taip:
"- remiasi naudos gavėjo patirtų išlaidų deklaracijomis. Šios deklaracijos apima tik atrinktus projektus ir išlaidas, sumokėtas nuo 3 straipsnio 1 dalyje nurodyto Komisijos sprendimo priėmimo dienos, išskyrus atrinktų projektų įgyvendinamumo ir kitų susijusių tyrimų bei dėl techninės pagalbos patirtas išlaidas."
4. 11 straipsnio 3 dalis pakeičiama taip:
"3. Palūkanos, pelnomos SAPARD sąskaitoje eurais yra naudojamos tik programai. Šios palūkanos negali sumažėti dėl apmokestinimo."
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. lapkričio 20 d.